Erik Justander

Erik Justander eli Eerik Juust (noin 1623 Turku – 10. marraskuuta 1678 Mynämäki) oli kirkkoherra ja Turun akatemian runousopin professori. 

Justander varttui luultavasti kasvattipoikana raatimies Henrik Tavastin perheessä ja pääsi ylioppilaaksi vuoteen 1645 mennessä. Valmistuttuaan filosofian maisteriksi 1653 hän toimi kreivi Johan Oxenstiernan kirjastonhoitajana 1654 ja Turun akatemian runousopin professorina vuosina 1655–1667. Vuonna 1667 Justanderista tuli Mynämäen kirkkoherra ja hän oli tässä virassa kuolemaansa saakka.

Justander kirjoitti muisto-, hauta- ja onnittelurunoja suomeksi, ruotsiksi ja latinaksi nimellä Erik Juusti. Hän myös suomensi ensimmäisen suomen kielellä esitetyn näytelmän Tuhlaaja-pojasta, joka esitettiin uuden rehtorin astuessa virkaan Turun akatemiassa vuonna 1650. Näytelmä on kadonnut. Hän oli myös ensimmäinen varsinainen asetusten suomentaja (1655–1667).

Lähteet 
 
 Helsingin yliopiston opettaja- ja virkamiesmatrikkeli 1640–1917 H-O

Turun akatemian professorit
Suomalaiset kirjailijat
Suomentajat
Suomen evankelis-luterilaisen kirkon papit
Vuonna 1623 syntyneet
Vuonna 1678 kuolleet
Suomalaiset professorit